**Rahandusministeeriumi riikliku pensioni prognoosimudeli arendamise sihttoetuse konkursile esitatud taotluse hindamise protokoll**

Konkursi tähtajaks 30.11.2022, kell 17.00 esitati vaid üks taotlus füüsiliste ja juriidiliste isikute konsortsiumi poolt koosseisus **Eesti Rakendusuuringute Keskus Centar OÜ, Andres Võrk, Magnus Piirits, Lauri Leppik.**

Hindamiseks loodud 3-liikmeline komisjon tunnistas esitatud taotluse vastavaks ning viis läbi sisulise hindamise. Hindamiskomisjon hindas konkursile laekunud lahendust lähtudes Rahandusministeeriumi kantsleri 14.11.2022 käskkirja nr 91 Lisas „Rahandusministeeriumi riikliku pensioni prognoosimudeli arendamise sihttoetuse konkursi statuut“ punktis 4.4. välja toodud kriteeriumidest.

Kokkuvõte sisulisest hindamisest kriteeriumide kaupa:

**4.4.1. uurimistegevuse kontseptsiooni kirjeldus ja põhjendatus vastavalt punktis 2 kirjeldatud kontseptsioonile:**

Taotleja nägemus uuringukontseptsioonist on põhjalikult kirjeldatud ning argumenteeritud. Taotlusest on näha, et taotlejal on selge arusaam lahendatavast probleemist ning tuuakse välja erinevaid alternatiive selle lahendamiseks. Uurimismeeskonnal on nägemus, kuidas saavutada olemasoleva mudeli kvalitatiivne hüpe. Taotleja selgitab välja Rahandusministeeriumi ja teiste osapooltega mudelile selgitatud nõudmised ning kasutab selleks teenusedisaini rombi protsessi, mis võimaldab laiemalt avada lahendatavat probleemi ning disainida vajadustele vastavat mudeli prototüüpi.

**4.4.2. kasutada plaanitud allikate/andmete sobivus uurimistegevuse kontseptsiooni elluviimiseks:**

Taotleja omab head ülevaadet andmeallikatest ning omab nende kasutamise laialdast kogemust. Sellest tulenevalt on taotleja oma taotluses avanud andmevajadused lähtuvalt valitavast mudeli tüübist, jättes lahti lõpliku andmeallikate kasutamise, kuna see valik tehakse jooksvalt sõltuvalt valikust, milline mudeli tüüp võetakse aluseks prototüübi loomisel.

**4.4.3. uurimismeeskonna senised uurimused, publikatsioonid ja projektid, eelistatult sotsiaalmajanduslike probleemide lahendamisega, mudelite väljatöötamisega, trendianalüüsiga ning mudelite IT-programmeerimisega seotud teemadel:**

Uurimismeeskond on muljetavaldav, kaasatud on väga pädevaid eksperte/teadlasi, kel on olemas variatiivne kogemus sotsiaalmajanduslike probleemide lahendamisel, sh pensioniteemalistes teadustöödes, erinevate simulatsioonimudelite koostamises ja arenduste juhtimises.

**4.4.4. töö- ja ajakava teostatavus.**

Ajakava on teostatav ning sihttoetuse taotleja plaanib tööd üle anda hiljemalt 18.12.2022. Pakutud ajakava ja meeskonna suurus on sihttoetuse lepingu kvaliteetseks täitmiseks mõistlik ja objektiivselt põhjendatud. Märkusena aja- ja tegevuskava kohta võiks välja tuua, et mudeli testimise faasis võiks sihttoetuse andja kaasamine olla sagedasem.

**Otsus:** **Hindamise tulemusest lähtuvalt teeme ettepaneku Rahandusministeeriumi kantslerile kuulutada konkursi võitjaks füüsiliste ja juriidiliste isikute konsortsium koosseisus Eesti Rakendusuuringute Keskus Centar OÜ, Andres Võrk, Magnus Piirits, Lauri Leppik, kellele makstakse välja sihttoetus summas 100 000 eurot.**

Hindamiskomisjoni liikmed:

Siiri Tõniste

Tõnu Lillelaid

Reelika Vahopski

08.12.2022